Innspillingen ble omstridt på grunn av at miljøvernaktivister fra Krabi-provinsen i Sør-Thailand ville forhindre 20th Century Fox i å fjerne trær fra stranda Maya Beach hvor filmingen skulle skje. Da filmen hadde premiere i Thailand lot en naturverner, iført Leonardo DiCaprio-maske, som om han skulle utføre rituelt harakiri foran hundrevis av tilskuere. Det fiktive selvmordet skulle symbolisere hvor lei seg Leo burde være for å spille i en film som skal ha påført naturen så store skader. Samtidig oppfordret aktivistene publikum til å boikotte filmen. De mente filmteamet hadde ødelagt deler av øya Phi Phi, der opptakene ble gjort.